Zuma moet R4 miljard-vliegtuig skrap, sê DA | Maroela Media
"President Jacob Zuma moet leierskap toon, en in die openbaar daarop aandring dat die vliegtuig geskrap word," het Kobus Marais, woordvoerder van die party, in 'n verklaring gesê. "In moeilike finansiële tye en met belangriker prioriteite wat befondsing benodig, kan die president onmoontlik só luuksheid 'benodig'."
City Press het Sondag berig Armscor se planne om 'n luukse BBP-vliegtuig ter waarde van R4 miljard aan te skaf, is bevestig, alhoewel daar meer sinvolle, koste-doeltreffende opsies is om die president se veilige reis te verseker, het Marais bygevoeg.
"Alhoewel ons besef die president se bestaande vliegtuig, Inkwazi, is soms nie beskikbaar nie weens meganiese probleme, is 'n BBP-vliegtuig met 'n privaat slaapkamer, badkamer en konferensiekamer vir agt persone en kapasiteit vir 30 persone aan boord, nie die antwoord nie. Veral nie wanneer daar in ag geneem word dat die departement van verdediging oorweeg om drie tweedehandse vliegtuie aan te skaf teen helfte van die koste vir die belastingbetaler nie," het hy gesê.
Sam Gulube, sekretaris van verdediging, het verlede jaar aan lede van die parlement se gesamentlike komitee oor verdediging gesê daar is geen planne vir die departement om BBP-vliegtuie aan te skaf nie. "Minder as 'n jaar later is die planne om die vliegtuig nie net in plek nie, maar word dit ook bedenklik vinnig gedoen en teen dubbel die geprojekteerde begroting om die president se vliegtuig te vervang."
Marais het gesê die party versoek gevolglik dat die ooreenkoms opgeskort word sodat die komitee die aanskaffingsproses behoorlik kan ondersoek en meer koste-doeltreffende opsies kan aanbeveel, en sodat die parlement seker kan maak dat belastingbetalers nie die koste moet dra vir "uitermatig uitspattige uitgawes vir die president om dwarsoor die wêreld op die onkoste van die belastingbetaler rond te vlieg nie".
weet jy ek kan baie hieroor praat – kom ons gee daai geld vir die studente – kom zuma gee daai geld vir die ouens wat jy gratis wil laat studeer… kom wees `n man !!!
Ek wonder of hy met sy luiperd gewaad die vliegtuig gaan bestyg?
Dit gaan geen verskil maak on daaroor te berig nie. Niemand kan of wil iets daaraan doen nie. Ons is sat vir berriggewing oor goed wat mens net meer magteloos en onderdruk voel. Is daar 'n oplossing?
Wanneer jy dit onmoontlik vind om die betekenis van al die nulle in lewenty-ten-million te verstaan, word dit baie makliker om 4 miljard as "small change" te beskou.
Daar kan nou nie meer gegrap word oor wat die ANC en Malema doen nie. Ons land is op die rand van ineenstorting! Kan IEMAND vir ons vertel hoe kry die ANC dit reg om soveel geld te spandeer en te mors en bedrog te pleeg, en… en…. en! Waar kom die geld vandaan? Hoe gaan dit gestop word? Hoe word n president soos Zuma gestop?